**Øystre Slidre Kommune** Vedlegg 4

Bygdinvegen 1989

2940 Heggenes

**Att. Ordfører Kjell Berge Melbybråten og Rådmann Øyvind Langseth**

Oslo, 2. desember 2018

**Samarbeidsavtale mellom Øystre Slidre Kommune og hytteforeningene i Øystre Slidre.**

**Bakgrunn**

Beitostølen Hytteforening, Javnlie Vel, Vangsjøen Vel og Øystre Beitostølen Vel dekker stor del av de de hytteforeninger som er representert i kommunen, og vi ønsker å kunne komme i dialog med kommunen for å få til et nærmere samarbeid til beste for hytteeiere i Østre Slidre og kommuneadministrasjonen.

Status for samarbeide med deltidsinnbyggerne i Valdres er som følger:

I Vestre Slidre har man hatt en felles Handlingsplan siden 2015, og Etnedal har hatt sin samarbeidsform like lenge. Samarbeidsavtale er iverksatt mellom Vang Kommune og Tyin Filefjell Hytteforum. I tillegg erfarer vi at formannskapet i Nord-Aurdal kommune er i gang med å fremforhandle en samarbeidsavtale med Aurdalsåsen Hytteforening, og at tilsvarende prosess er startet i Sør-Aurdal.

Beitostølen Hytteforening har gjennom lang tid hatt mulighet for innspill til ulike reguleringsplaner fra kommunen og er gjort tilgjengelig som høringsinstans. Vårt mål er derfor å kunne formalisere samarbeidet i en samarbeidsavtale som setter klarere føringer for regulariteten og innholdet i kontakten mellom partene.

**Målsetning og hensikt med samarbeidsavtalen**

Formalisering av samarbeidet mellom Øystre Slidre Kommune og Beitostølen Hytteforening, i samarbeid med Vangsjøen Vel, Øystre Beitostølen Vel og Javnlie Vel, i den hensikt å ivareta interessene både for kommunen og våre medlemmer i saker som har gjensidig betydning for partene. Samarbeidsavtalen skal i tillegg sikre en langsiktighet for begge parter.

**Samarbeidsavtalen saksområder**

Med erfaring fra de konkrete saker som er til diskusjon i Vang og Vestre Slidre og de særtrekk som gjelder for hytteeiere i Øystre Slidre, har vi ønske om å kunne se på følgene saksområder:

* Utvikling av reguleringsplaner for området med relevans for hytteeiere, der vi kan være en relevant høringsinstans – m.a.o. en nærmere videreføring av de innspill som det legges mulighet for i dagens system for tilsendelse av reguleringsplaner.
* Infrastruktur knyttet til hyttene vedr. IKT, strøm, transport, renovasjon, V/A osv.

Vi erfarer i dag at bla. bredbåndstilgang for mange hytteområder og enkelte hytter ikke kan realiseres pga. de begrensninger gjeldende nettleverandør har satt i området.

* Tilrettelegging av tur-, sykkel og ikke minst skiløype traseer i området
* Driftstøtte og investeringer knyttet til løypeforeningene i området.

Vi viser her bla. til Lomtjedlie Hytteeierforenings brev til kommunen av 18.7.18 og svar fra kommunen om problemstillingene vedr. bruk av eiendomsskatt, og tilhørende manglende interesse fra hytteeiere med å direkte støtte drift av den lokale løypeforeningen. (Beitostølen Løypeforening)

Kommunal driftstøtte til løypeforeninger er for oss en viktig sak, som er avgjørende for hytteeieres engasjement og bruk av hyttene med tilhørende handel lokalt.

* Helse og omsorgstjenester innenfor rammene av regelverket i helsetjenester.

Med så høyt bruk i tid på hyttene er det viktig at lokale helsetjenester er robust utviklet og tilgjengelig gjennom hele året.

* Markedsføring og løpende markedsundersøkelser blant hytteeiere, eller de såkalte deltidsinnbyggere, for å kunne utvikle de beste og mest relevante tjenester, og kunne gi kommunen tilbakemelding på tiltak med god representativitet.

Vi har alle et meget stort engasjement og eierskap til Øystre Slidre, og vi representerer deltidsinnbyggere som bruker mye av sin fritid her. Vi har stor lojalitet til det lokale servicetilbud og næringsbedrifter og ønsker å kunne videreutvikle dette i et nærmere samarbeid med kommunen.

Med ønske om en aktiv videreføring og dialog håper vi på tilbakespill fra kommunen i denne saken.

Med vennlig hilsen

**Petter A. Knudsen**

**Styreleder**

Beitostølen Hytteforening

**Rolf Jørn Karlsen**

**Styreleder**

Vangsjøen Vel

**Frantz Leonard Nilsen**

**Styreleder**

Javnlie Vel

**Erling Eriksen**

**Styreleder**

Øystre Beitostølen vel